ICHI อัดงบ 40 ลบ.ส่ง “เย็นเย็น โกลด์” บุกตลาดสมุนไพร
ICHI อัดงบกว่า 40 ลบ.ส่ง "เย็นเย็น โกลด์" น้ำจับเลี้ยงสูตรเข้มข้นบุกตลาดน้ำสมุนไพร หวังสร้างยอดขาย 250 ลบ.
22 พ.ย. 2559

นายธนพันธุ์ คงนันทะ รองกรรมการผู้จัดการ สายงานธุรกิจเครื่องดื่ม บริษัท อิชิตัน กรุ๊ป จำกัด (มหาชน) หรือ ICHI เปิดเผยว่า อิชิตัน กรุ๊ป อัดงบเปิดตัวกว่า 40 ล้านบาท สร้างปรากฏการณ์ให้ตลาดเครื่องดื่มสมุนไพรอีกระลอก เปิดตัว เย็นเย็น โกลด์ น้ำจับเลี้ยงสูตรเข้มข้น ชูจุดขายด้วยส่วนผสมจากสุดยอดสมุนไพรจีนที่มีมากกว่าถึง 11 ชนิด และน้ำผึ้ง สร้างความแตกต่างพร้อมเปิดตลาดใหม่เข้าสู่กลุ่มสินค้าพรีเมี่ยมแมส
โดยหวังว่า เย็นเย็น โกลด์ จะสามารถสร้างยอดขายได้ 250 ล้านบาท ที่สำคัญสามารถยกระดับและเพิ่มมูลค่าตลาดเครื่องดื่มสมุนไพร โดยสร้างการแข่งขันที่นวัตกรรมและคุณค่าของสมุนไพรที่จะมอบเพิ่มให้กับผู้บริโภค และตอกย้ำความเป็นผู้นำด้านตลาดสมุนไพร
พร้อมวางกลยุทธ์ออนไลน์มาร์เก็ตติ้งเพื่อตอบโจทย์ไลฟ์สไตล์คนเมือง เตรียมส่งภาพยนตร์โฆษณาชุด “โปรดสังเกตสาเหตุของความ Love” ในสไตล์หนังไทย Feel Good ฝีมือกำกับโดย เมษ ธราธร ผู้กำกับชื่อดังเจ้าของผลงานกำกับหนังไทยสุดฮิตมาช่วยในการสร้างการรับรู้และทดลองดื่ม
 